CELEX: 32021D1117
Language: hu
Date: 2021-06-28 00:00:00
Title: A Tanács (EU) 2021/1117 határozata (2021. június 28.) a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvének (2021–2026) az Európai Unió nevében történő aláírásáról és ideiglenes alkalmazásáról

2021.7.8.   
               
               
                  HU
               
               
                  Az Európai Unió Hivatalos Lapja
               
               
                  L 242/3
               
            
         A TANÁCS (EU) 2021/1117 HATÁROZATA
         (2021. június 28.)
         a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvének (2021–2026) az Európai Unió nevében történő aláírásáról és ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben 218. cikke (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Gaboni Köztársaság és az Európai Közösség között létrejött halászati partnerségi megállapodás (1) (a továbbiakban: a megállapodás) – amelyet a 450/2007/EK rendelettel (2) hagytak jóvá – 2007. június 11-én lépett hatályba. Az Európai Unió és a Gaboni Köztársaság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, 2013. július 24-én aláírt jegyzőkönyv (3) (a továbbiakban: a 2013-as jegyzőkönyv) 2016. július 23-án hatályát vesztette.
                  
               
                     (2)
                  
                  
                     A Tanács 2015. október 22-én felhatalmazta a Bizottságot, hogy tárgyalásokat kezdjen a Gaboni Köztársasággal (a továbbiakban: Gabon) egy új jegyzőkönyv megkötése céljából. E tárgyalások sikeresen lezárultak, és a Felek 2021. február 10-én parafálták a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvét (2021–2026) (a továbbiakban: a jegyzőkönyv).
                  
               
                     (3)
                  
                  
                     A megállapodás és a jegyzőkönyv célja lehetővé tenni az Unió és Gabon számára, hogy szorosabban együttműködjenek egy fenntartható halászati politika kialakításának, valamint a halászati erőforrások felelősségteljes kiaknázásának a gaboni halászati övezetben és az Atlanti-óceánban történő további előmozdítása érdekében, miközben hozzájárulnak a tisztességes munkafeltételek bevezetéséhez a halászati ágazatban.
                  
               
                     (4)
                  
                  
                     Tekintettel az Uniónak a gaboni halászati övezetben folytatott halászati tevékenységeinek gazdasági jelentőségére, és annak szükségességére, hogy e tevékenységeknek a 2013-as jegyzőkönyv lejártát követő megszakításának időtartamát amennyire lehetséges lecsökkentsék, a jegyzőkönyvnek mielőbb hatályba kell lépnie.
                  
               
                     (5)
                  
                  
                     A jegyzőkönyvet alá kell írni, és a hatálybalépéséhez szükséges eljárások befejezéséig ideiglenesen alkalmazni kell,
                  
               ELFOGADTA EZT A HATÁROZATOT:
         
            1. cikk
            A Tanács jóváhagyja a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvének (2021–2026) (a továbbiakban: a jegyzőkönyv) az Unió nevében történő aláírását, figyelemmel a jegyzőkönyv (4) megkötésére.
         
         
            2. cikk
            A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t.
         
         
            3. cikk
            A jegyzőkönyvet aláírásának napjától (5) – a hatálybalépéséhez szükséges eljárások befejezéséig – ideiglenesen alkalmazni kell.
         
         
            4. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 28-án.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  HL L 109., 2007.4.26., 3. o.
         
         
            (2)  A Tanács 450/2007/EK rendelete (2007. április 16.) a Gaboni Köztársaság és az Európai Közösség között létrejött halászati partnerségi megállapodás megkötéséről (HL L 109., 2007.4.26., 1. o.).
         
            (3)  HL L 250., 2013.9.20., 2. o.
         
         
            (4)  A jegyzőkönyv szövegét a HL L 242., 2021.7.8. hirdették ki.
         
            (5)  A jegyzőkönyv ideiglenes alkalmazásának kezdő időpontját a Tanács Főtitkársága az Európai Unió Hivatalos Lapjában teszi közzé.